Folketing
2003-05-22

Det er et enestående resultat og et bevis på, at et land godt kan tage eksempelvis en forsynings- og miljømæssig udfordring alvorligt med gode økonomiske resultater. Man kunne håbe, at vi kunne gøre noget tilsvarende nu i anledning af den klimaudfordring, som vi står over for, men det er nok her, jeg mener, at regeringens redegørelse svigter mest. Vi har opnået flotte resultater, 25-27 pct. af vores strøm vil komme fra vedvarende energi ved udgangen af i år, og mere end 50 pct. af vores energi kommer fra samproduktion af varme og el. Alt i alt er der tale om et fantastisk flot resultat, og det er ikke noget, der er skabt af markedet. Markedet har spillet en rolle, og mange aktører har ære af det her, men det er sket på grund af, at der var en politisk vilje. Kunne vi dog bare bruge klimaet på samme måde, som vi brugte oliekriserne i sin tid! Så til de enkelte betragtninger i redegørelsen. Vi er enige i alt det, ministeren siger om kriseberedskab, det er helt selvfølgeligt.